text: Sønderborg satser på kultur - lige meget hvad 
  17 januar 2015 kl. 14.24
  I Sønderborg var de godt nok skuffede, da de tabte kampen til Aarhus om at blive Europæisk Kulturhovedstad 2017. Men trods skuffelsen satser de fortsat på kulturen.
  Det har taget lidt tid at få vendt det svidende nederlag til ny kampgejst i det sønderjyske, men nu er kulturen på vej op igen.
  -Det var som om kulturen i Sønderborg efter afgørelsen i 2012 omkring kulturhovedstaden blev et tabu. 
  Som om at borgerne og politikerne ikke ville det på samme måde. men det er heldigvis vendt nu. Det fortæller Stephan Kleinschmidt byrådsmedlem for Slesvigsk Parti, og formand for Udvalget for Kulturel og Regional Udvikling til TV SYD lørdag.
  Et mangfoldigt kulturliv skal være med til at fastholde borgerne i en del af landet, hvor det kan være svært at fastholde især de unge.
  Derfor har byrådet besluttet fortsat at støtte kulturen med seks millioner kroner årligt.
  -Vi har brug for kulturen i regionen, fastslår Stephan Kleinschmidt.
  De årlige seks millioner kroner var i første omgang var afsat til optaktsårerne til Europæisk Kulturby 2017, men nu får borgerne glæde af dem alligevel.
  Pengene skal blandt andet bruges til at styrke de kulturelle tilbud til børn og unge, hvor der er ansat en koordinator, som skal lave en kulturpolitik netop for den gruppe borgere.
  Desuden er der lavet en aftale om et kultursamarbejde Kulturregion Sønderjylland-Schleswig.
  